《白苎词》
明代·周子谅

井梧坠叶声如雨，辘轳夜静莎鸡语。西里佳人怨薄寒，惆怅灯前歌白苎。

白苎新时白若霜，象床开合秋水光。制成只恐香尘污，衣着偏宜九夏凉。

西风乍入罗帏里，数点清尘不禁洗。竞开箧笥试新纨，旧服抛捐那复理。

嗟尔白苎怨勿深，怜新弃旧他人心。愿将贞白永相保，今年卷却明年讨。